নিজস্ব প্রতিবেদন: গঙ্গায় জলের ওপর ভাসমান হোটেল ফ্লোটেলের ম্যানেজার নিখোঁজ হলেন গঙ্গাতেই। শনিবার পিকনিক করতে গিয়ে ঘটে দুর্ঘটনা। রবিবার সকাল পর্যন্ত তাঁর খোঁজ মেলেনি।  শনিবার সহকর্মীদের নিয়ে পিকনিক করতে গিয়েছিলেন ফ্লোটেলের ম্যানেজার অরিন্দম বসু। দক্ষিণ শহরতলির পঞ্চসায়রের বাসিন্দা তিনি। সহকর্মীরা জানিয়েছেন, বিকেলে হুগলি পয়েন্ট কাছে লঞ্চ থেকে জলে পড়ে যান তিনি। সঙ্গে সঙ্গে খবর দেওয়া হয় দক্ষিণ বন্দর থানায়। কিন্তু সন্ধে নেমে যাওয়ায় উদ্ধারকাজ শুরু করা যায়নি। গভীর কুয়াশায় সারা রাত উদ্ধারে নামতে পারেনি প্রশাসন।  রবিবার সকাল থেকে সিভিল ডিফেন্সের সদস্যদের সঙ্গে নিয়ে উদ্ধারকাজ শুরু হয়। তবে শেষ খবর পাওয়া পর্যন্ত অরিন্দমবাবুর কোনও খোঁজ মেলেনি। কীভাবে তিনি জলে পড়লেন তাও খতিয়ে দেখা হচ্ছে।